Kinders ernstig beseer toe hulle besige pad oorsteekArgieffoto Twee kinders is deur ŉ bakkie getref toe hulle ŉ besige pad probeer oorsteek het. Chris Botha, woordvoerder van Netcare 911, het gesê nooddienste het Dinsdag omstreeks 15:32 by die toneel opgedaag. Dit het by Malibongwe-rylaan in die North Riding-area van Randburg plaasgevind. “Dit lyk of die seun (10) en die dogtertjie (8) die pad probeer oorsteek het toe hulle deur ŉ bakkie getref is,” het Botha gesê. Albei kinders het ernstige beserings opgedoen. “Die een kind is met ŉ helikopter na ŉ spesialishospitaal gehaas en die ander een is na ŉ nabygeleë hospitaal vervoer vir verdere mediese behandeling,” het Botha gesê.